
Hos Sachi og Shoba i Shimoga

Den 28. december ankommer vi efter en ca fire timer lang taxatur, med en dreven chauffør, der snoede sig ud og ind imellem huller i vejen, autorichauer, køer og bøfler, hunde og mennesker efterhånden som vi kom gennem landsbyerne. Filial af Hans-Oles gamle virksomhed - en værktøjsfabrik - dukkede også op undervejs i Harihara. Her var NE på fotojagt efter et "vildsvin". Helt uventet dukkede både vindmøller og en meget omfattende teglværksvirksomhed op. Murstenene er ikke hårdtbrændte som derhjemme, men stables på jorden og brændes som bålbrænding med masser af palmeblade over stenene. Vejen ned til farmen, vi skulle besøge, var helt anderledes. Helt nyasfalteret for 10 dage siden og omgivet af plantagens høje palmer.

Familien - sikken velkomst! Og stor, stor gensynsglæde i mødet med Hans-Ole. Øjnene strålede på begge sider. Den yngste søn Krutharth, der netop har afsluttet 10. skoleår og pr. 1. januar skal starte på college, tog imod os helt ude på vejen. Derefter dukker resten af familien op - Sachi, der ejer farmen, hans kone Shoba og hans mor Satya samt familiens ældste søn Krishanu, der studerer i Texas og Shikari, en jagtmedhjælper og far til en ansat, der ofte hjælper til, men ikke er ansat. De kendte alle Ellinor, som vi mindedes og snakkede om flere gange under vores besøg. Familien havde lavet en mindevæg med Mads Stage porcelæn, som Ellinor tidligere havde medbragt. Sachies far, der startede plantagen i ren regnskov, men døde sidste år, mindedes vi, da vi var nede ved den statue, der er lavet med en buste af ham på det sted, hvor han blev brændt. Han var kendt for at være foregangsmand inden for landbruget. Ingen kunstgødning, men kun nedfaldent materiale blev brugt. Biogas havde været almindelig de sidste 40 år. Sønnen Sachi er i dag en ligeså progressiv og innovativ landmand. Familien var ikke helt tilfreds med portrætligheden og vil forsøge at ændre udtrykket. Jeg blev bedt om at forsøge, stående på en tom plastikkasse. Materialet var trylledej, helt forskelligt fra selve busten, der var en bronzebemalet cementafstøbning. Vi var enige om, hvor der skulle korrigeres, så der er et stort arbejde tilbage for Sachie. Det havde unægtelig været nemmere at starte forfra i ler og få lavet en ny afstøbning. Jo, Niels Ebbe og jeg er enige om at få fat i noget, når vi kommer hjem. Personalet var også med til at give gode råd.

Deres ansatte - Da Sacies far startede farmen op, var det med menneskelig respekt for de ansatte og deres vilkår. Den samme respekt mødte vi hos Sachie og hans familie. De sørger for ordnede forhold og for, at børnene får mulighed for uddannelse. Der var en rigtig dejlig stemning imellem de ansatte og familien. Vi overværede den ugentlige lønudbetaling, som foregik hen over en motorhjelm på en firehjulstrækker. Den dag var det Shoba, Sachies kone, der stod for udbetalingen, da Sachie deltog ved et retsmøde inde i byen. De arbejder 37 timer om ugen og får mellem 800 og 2000 rubies - lavt efter vores forhold, men set i forhold til indiske forhold og den sidegevinst, der er ved betaling af skolegang, medicin mm ok. Alle - familien inclusive - lever nøjsomt og laver alt selv. Ja, selv smørret kærnes på gammeldags vis! Og omgangstonen er behagelig og fyldt med humor. Blandt medarbejderne havde der dog været uenighed med slagsmål mellem to koner, da den ene havde været i seng med den andens mand. Ja, det er vist et universelt problem.

Vi oplevede personalet venlige og imødekommende og meget kærlige over for deres børn, som heller ikke kunne sige sig fri for at være lidt nysgerrige. Da jeg en formiddag sad i haven, kom et af deres børn - en dreng på seks år og ville i kontakt. Vi kunne ikke forstå hinanden, men smilene fejlede ikke noget. Hvad gør jeg nu? Jo, skitseblokken kom frem og så gik det. En lidt større dreng kom og deltog samtidig med at en af medarbejderne havde travlt med at plante blomster om. En lille dreng blev stående på jorden vasket af sin mor på bedste indiske vis.

En familie med varme og stor gæstfrihed, som vi også oplevede, da vi sidste aften hyggede os med bål sammen med et andet indisk par - general manager på Mysore Papermills. Han og hans kone har boet i Tyskland i mange år. Indiske, engelske, tyske og danske stemmer blandede sig med fårekyllingernes sang i nattemørket. Det mørke, som flere i selskabet - Hans-Ole m.fl. - senere skulle på jagt i. Det gav et vildsvin på 96 kg. Mere om jagt i et af de næste rejsebreve. Det samme gælder besøg på elefantfarm.



Vi slutter rejsebrevet med at ønske jer alle et godt og velsignet nytår.

Kærligste nytårshilsner fra rejsetrekløveret:

Hans-Ole - skypenavn: holgersen

Niels Ebbe - skypenavn: nehuus

Else - skypenavn: lclund1



